SBB RAe TEE II
Dä RAe TEE II isch ä Viärstrom-Triibzug vu de Schwiizerische Bundesbahne.

Gschicht 

Dä RAe TEE II isch d Nachfolgkonstrukziuu gsi vum SBB RAm TEE I, wus dänn uf Kanada verchauft hend. Si sind buut wordä dur d Maschinäfabrigg Örlike und di Schwiizerisch Industrie-Gsellschaft z Nüühuse am Rhiifall. Im 1988 und 1989 isch d Epochä vu dä Trans-Europ-Express z Änd gsi. Mer het si mit Zweitklassabteil uusgstattet. Bedingt dur di nüü Zugskategorie „EuroCity“ händs d Bezäichnig RABe EC überchuu. Si hend ä graui Farbgebig überchuu, was zum Biiname „Graui Muus“ gfüehrt het. Zwii vu de füüf Garniture sind schadhaft gsi und im 1995 z Kaiseraugscht abbrochä wordä. Zwii witeri hends im 1999 det verschrottet.

S Bild näbeddranne zäigt ä 120 Tonnä schwäri SBB Ae 6/6, wu eme RAe TEE II uf dr Gotthardstreggi Vorspann läischtet. Diä Massnahm isch bi me Schneetriibe nötig gsii, susch hetti dr Stüürwage chänne entgläise. 

Hüt exischtiert nur nuch äini vu de füüf Zugsgarniture, und diä gchört jetz als historische Zug dr SBB Historic. Si hät sit em 2003 wider di alti Farbgebig.

Uusstattig 

D SBB hend diä Buuräihe bruucht für ihri Betäiligung am Netz vu de Trans-Europ-Express-Züg. Si händ unter allne viär gebrüüchtliche Stromsyschtem und mit 160 Stundekilometer chänne fare. Äs isch ä zueschlagpflichtige Luxuszug gsi mit nur Erschtklasswäge. Derzue hend gschlächtertrännti Tualettä und äs Schminkabteil für Fraue gchört. D Fänschter hend ä Doppelverglasig mit eleggtrische Rollläde gchaa.

Am Aafang sind alli Zugsäinhäite füüftäilig gsii. A den Änd isch je äin Stüürwage gsii und i dr Mitti zwii Personäwäge und ä sächsachsige Maschinäwage mit viär Stromabnähmer, für jedäs Stromsyschtem äine. Im Jahr 1966 hend 4 vu de 5 Zugskomposiziune je ä zuesätzliche Personäwagän überchuu.

Si sind in re roserot-beeschä Farbgebit erschinä, mit en TEE-Signet und dr Uufschrift „Trans-Europ-Express“ a de Stüürwäge.

Iisatz 

Der Iisatzplan vu me RAe TEE II-Zug het ä viärtägigs Programm vorgsii:

 Am erschte Tag vu Züri uf Milano als „Gottardo“ und aaschlüssend vu Milano uf Paris als „Cisalpin“;

 am zweite Tag vu Paris uf Milano als „Cisalpin“;

 am drittä Tag vu Milano uf Züri und retuur als „Ticino“, aaschlüüsend wider uf Züri als „Gottardo“.

Am viärtä Tag isch er z Züri revidiärt wordä. Ab em 30. Mai 1965 hät dr Gottardo z Basel gschtarted, und das het zuen ere Läärfahrt vu Züri uf Basel nach dr Revisiuu gfüehrt. Im Summersemeschter vu 1974 bis 1979 isch de Gottardo bis Genua verlengärät wordä.

Uf ä Fahrplanwächsel vum 26. Mai 1979 hends ihres Iisatzgebiet gwächslet. Si sind als „Iris“ zwüsche Züri und Brüssel und als „Edelwiis“ zwüsche Züri und Amschterdam unterwägs gsii.

D Iisätz als Zuebringerzüg zu de TGV zwüsche Bern und Frasne hend nuch ä wichtigi Rollä gschpillt.

Si sind bis im 1988 im Diänscht als Trans-Europ-Express gsii.

Weblingg 

 Bruno Lämmli: SBB RAe TEE II Nr. 1051–1055 uf lokifahrer.ch
 RAe TEE 1053 uf de Website vo SBB Historic
Triibfahrzüg
Schwizerischi Bundesbaane